Matchrace

Matchrace er betegnelsen for duel-kapsejlads mellem sejlbåde.

Matchrace er en gren indenfor sejlsport, der adskiller sig markant fra andre sejlsportsgrene. Matchrace kaldes populært sejlsportens Formel 1, og der er meget prestige i matchrace stævner –især i udlandet.

Da den danske Amerikas Cup udfordring blev en realitet i 1986, og man samlede et team af dygtige sejlere omkring dette projekt blev der taget hul på match race i Danmark. Amerikas Cup sejles som match race, og som en del af træningen blev der fokuseret på at lære deciplinen bedre i mindre både. Disciplinen fik yderligere et løft i bevidstheden hos den danske befolkning da Jesper Bank vandt guld ved OL i Sydney, Australien i 2000. Dansk Sejlunion har herefter valgt at have stor fokus på sporten. Senest er matchrace for kvinder kommet tilbage på OL programmet i 2012.

I matchrace duellerer to teams imod hinanden i identiske både, som stilles til rådighed af arrangøren. Bådtypen kan således variere fra stævne til stævne. Bådene sejles aggressivt, hvilket stiller store fysiske krav til besætningen, idet der sejles op mod ti sejladser på en dag. Således spiller både teknik, styrke, taktik samt mentalt overskud en stor rolle i kampen om førstepladsen.

Sporten er meget medievenlig, idet formatet henvender sig til et bredt publikum, fordi det er let at følge med i, også for ikke-sejlsportsinteresserede, og muliggør et decideret publikum på land, idet banen er formet, så den kan placeres tæt på kysten.

Matchrace sejles altid på en kort bane, således at tempoet er højt og afstanden mellem de to både sjældent bliver for stor til, at spændingen forsvinder. Sejltiden er ca. 25 minutter pr. match, og første båd i mål vinder.

Den mest prestigefyldte matchracesejlads hedder America's Cup.

Klubber 
Herhjemme sejles matchrace både i enkelte klubber samt i såkaldte matchracecentre. De største af disse er:

 Royal Matchrace Center (Skovshoved) 
 Match Racing Denmark
 DKsejlsport
 Næstved Sejlklub Match Race Center 
 Roskilde Sejlklubs Match Race Center

Banen 
En matchracebane består af en startlinje, et topmærke og et bundmærke.
Der sejles typisk to runder. Dette antal kan dog variere.

En sejlads varer fra startskud til målgang, typisk 20 minutter. Fire minutter før start skal begge både passere ind i præ-startsområdet. Dette afgrænses af en fiktiv linje fra hvert startlinjemærke mod vindøjet, således at der dannes et stort H med startlinien som den vandrette streg.

I disse fire minutter kæmper de to både om at opnå optimal position til starten samt at forsøge at påføre modstanderens båd en straf. Dette gøres ved at tvinge dem til at overtræde kapsejladsreglerne.

Matchrace dømmes af såkaldte umpires, dommere uddannet til netop denne form for sejlads. Hver sejlads har sit eget dommerpar, som følger sejladsen hele vejen rundt i passende afstand. Dette gør, at eventuelle protester om brud på kapsejladsreglerne kan dømmes med det samme. Straffen skal skyldig båd tage inden målgang.

Matchrace er en af de få former for sejlads, hvor der er præmiepenge. Det kan for ganske få sejlere lade sig gøre at leve af sporten.

Kapsejladsreglerne 
Kapsejladsreglerne fastsættes internationalt, således at de samme regler gælder alle steder.
De reguleres af International Sailing Federation, ISAF, som samler de nationale sejlerforbund fra over 100 lande. Danmark repræsenteres af Dansk Sejlunion.

Reglerne opdateres og genudgives hvert fjerde år.

Eksterne referencer/henvisninger 

Kapsejlads